joelniklaus/EU_Wikipedias huggingface dataset:
Ilari Aalto

Ilari Aalto (s. 21. maaliskuuta 1990 Hämeenlinna) on raisiolainen tietokirjailija ja arkeologi. Aalto tunnetaan erityisesti keskiaikaa ja arkeologiaa käsittelevistä kirjoistaan. 

Aalto aloitti opintonsa Turun yliopistossa vuonna 2009 ja valmistui maisteriksi vuonna 2016. Parhaillaan Aalto tekee Turun yliopistossa väitöstutkimusta keskiaikaisista kirkonrakentajista. Hän työskentelee arkeologina turkulaisessa Aboa Vetus Ars Nova -museossa. 

Aallon vanhemmat ovat valokuvaaja Terho Aalto ja graafikko Jaana Aalto.

Kirjallinen tuotanto ja palkinnot 
Aalto on julkaissut kirjoja yhdessä puolisonsa, kuvataiteilija Elina Helkalan kanssa. He julkaisivat esikoistietokirjansa Matkaopas keskiajan Suomeen vuonna 2015. Kirja sai positiivisen vastaanoton. Sille myönnettiin tiedonjulkistamisen valtionpalkinto lokakuussa 2016. Vuonna 2017 pariskunnalta ilmestyi tietokirja Matka muinaiseen Suomeen: 11 000 vuotta ihmisen jälkiä. Kirjalle myönnettiin vuonna 2018 Vuoden arkeologinen teko 2017 -tunnustus, ja teos oli samana vuonna myös ehdokkaana Vuoden historiateos -palkinnon saajaksi. Vuonna 2019 pariskunta julkaisi ensimmäisen lasten tietokirjansa Jatulintarhoja ja hiidenkiukaita: Nuoren arkeologin käsikirja.

Tiedeviestintä 

Aalto on pitkäaikainen blogikirjoittaja, ja Suomen tiedetoimittajien liitto myönsi hänelle 2020 vuoden tiedeviestintäpalkinnon arkeologiaa käsittelevästä Mullan alta -blogista. Vuonna 2016 Aalto sai laajaa mediahuomiota blogikirjoituksellaan, jossa hän kritisoi Yleisradion Heroes of the Baltic Sea -realitysarjan esittämää historiakuvaa ja sarjassa esiintynyttä fiktiivistä muinaisjäännösten ja arkeologisten kaivausten tärvelyä. Sarjan reality-osuuden ohjaaja Tuukka Temonen vastasi kritiikkiin ja puolusti taiteellisten vapauksien ottamista sarjan viihdeluonteella.

Aalto on myös nostanut esiin suomalaista pyhiinvaellusperinnettä. Aalto on ollut mukana laatimassa Aurajoen pyhiinvaellusreittejä ja kirjoittanut työryhmän kanssa suomalaisia pyhiinvaelluksia käsittelen kirjan Valo askeleillani: Pyhiinvaelluksella Suomessa (Kirjapaja 2022).

Teokset

Lähteet

Aiheesta muualla 
 Blom, Johannes: Hämeenlinnalaislähtöinen Ilari Aalto tekee arkeologiaa koko kansalle tutuksi, kun koulussa sitä ei tehdä – Työ poiki jälleen palkinnon . Hämeenlinnan Kaupunkiuutiset 3.3.2020.
 Yrttiaho, Tuomo: Suomessa on kansainvälisestikin vaikuttavia muinaisjäännös­kohteita, jotka maailmalla olisivat turistirysiä, arkeologi Ilari Aalto sanoo. Helsingin Sanomat 21.3.2020. 

Suomalaiset arkeologit
Suomalaiset bloginpitäjät
Suomalaiset tietokirjailijat
Vuonna 1990 syntyneet
Elävät henkilöt
Veijo Raunio

Veijo Kalervo Raunio (s. 17. helmikuuta 1929 Kemin maalaiskunta) on suomalainen lääkäri ja professori emeritus. 

Raunion vanhemmat olivat kirkkoherra Antti Raunio ja Elsa Irene Nummi. Hän avioitui 1955 sairaanhoitaja Pirkko Anneli  Pietarisen kanssa. Raunio tuli ylioppilaaksi Turun lyseosta 1948 ja valmistui lääketieteen lisensiaatiksi 1957, laboratoriotutkimuksen erikoislääkärin pätevyyden hän sai 1961. Raunio oli Oulun yliopiston kliinisen mikrobiologian ja immunologian professori 1973–1976, Kansanterveyslaitoksen apulaisjohtaja 1976–1982 ja johtaja (professorin arvolla) 1982–1991.

Lähteet 

Suomalaiset lääkärit
Valtionlaitosten johtajat‎
Suomalaiset professorit
Oulun yliopiston professorit
Vuonna 1929 syntyneet
Elävät henkilöt
Streptococcus pyogenes

Streptococcus pyogenes eli A-streptokokki on grampositiivisiin kokkibakteereihin kuuluva bakteerilaji. Se kuuluu sukuun Streptococcus. S. pyogenes tunnetaan nimellä A-ryhmän streptokokki (GAS), koska sillä on soluseinässään Lancefieldin luokituksen mukainen A-ryhmän antigeeni. S. pyogenes on beetahemolyyttinen bakteeri, mikä tarkoittaa, että veriagar-kasvualustalla sillä on kyky hemolyysiin eli punasolujen hajotukseen.  

Lapsista 10–20 %:lla on nielussaan GAS ja aikuisilla noin 5 %:lla. Se leviää pisara- tai kosketustartuntana lähikontaktissa oleville ihmisille.  S. pyogenes aiheuttaa ihmisille erilaisia infektioita, joista yleisin on nielutulehdus eli angiina. Muita bakteerin aiheuttamia infektioita ovat tulirokko, märkärupi, lasten peräaukon alueen ihotulehdus (perianaalidermatiitti) ja erysipelas eli ruusu. GAS voi aiheuttaa myös vakavia yleisinfektioita aiemmin terveelle ihmiselle. Ne ovat nopeasti eteneviä pehmytkudosinfektioita, kuten nekrotisoiva faskiitti.

GAS-infektio todetaan nielunäytteestä antigeenipikatestillä tai viljelyllä. Vakavan streptokokki A -infektion yhteydessä bakteeri kasvaa verestä, aivo-selkäydinnesteestä tai muusta normaalisti steriilistä kudos- tai nestenäytteestä. Yleisin hoitokeino on penisilliini, jolle S. pyogenes on vielä herkkä. Muita vaihtoehtoja ovat ensimmäisen polven kefalosporiinit ja klindamysiini. Tehokkaimmat keinot torjua A-streptokokin aiheuttamia infektioita ovat hyvä käsihygienia ja haavojen pitäminen puhtaana. 

S. pyogenes -bakteerin yksi tärkeimmistä virulenssitekijöistä ovat sen pinnalla olevat M-proteiinit. M-proteiinit ovat tyypillisiä Streptococcus-suvun lajeille. Ne ovat vuorovaikutuksessa ihmisen fibrinolyyttisen järjestelmän kanssa ja hyödyntävät sitä tunkeutuessaan syvemmälle kudoksiin. M-proteiinit mm. säätelevät epiteeli- ja endoteelisoluihin kiinnittymistä, lieventävät elimistön immuunivasteita ja estävät fagosytoosia. S. pyogenes -bakteereiden serotyyppaus perustuu M-proteiineihin ja tällä hetkellä tiedetään yli 250 erilaista GAS-kantaa.  M-proteiinit ovat myös mahdollisia rokotteita S. pyogenesta vastaan.   

S. pyogenes voi hyödyntää esimerkiksi haavoja tunkeutuessaan ihmisen elimistöön. Kun haava syntyy, siihen muodostuu nopeasti rupi fibrinogeenin aktivoituessa aktiiviseksi fibriiniksi. Fibriiniin tarttuu verihiutaleita ja lopulta haava umpeutuu. Fibriinin muodostama hyytymä pitää kuitenkin saada liuotettua haavan parantumisen jälkeen ja tässä tarvitaan plasmiinia. Plasminogeeni aktivoituu plasmiiniksi, tarttuu verihyytymään ja saa sen liukenemaan. S. pyogenes voi sitoa plasminogeenin M-proteiinien avulla ja saada sen muuttumaan aktiiviseksi plasmiiniksi. Kun bakteerin pinnalla on aktiivinen plasmiini, se hajottaa haavassa olevan hyytymän ja S. pyogenes pääsee elimistöön.

Lähteet 

Grampositiiviset bakteerit
Firmicutes
Cloud

Cloud tarkoittaa seuraavia asioita:

Cloud (videopeli)
Cloud city
Hotellit kuntoon, Jyrki Sukula!

Hotellit kuntoon, Jyrki Sukula! oli suomalainen tositelevisiosarja. Ohjelman pääosassa oli kokki Jyrki Sukula, joka pyrki parantamaan suomalaisten hotellien tasoa. Ohjelman ainoaksi jäänyt tuotantokausi alkoi Nelosella 10. syyskuuta 2014. Ensimmäisellä tuotantokaudella poikkeuksellisesti hotelli Joronjäljen kuntoon laittamista seurattiin kaksi jaksoa. 

Ohjelman formaatti perustuu Gordon Ramsayn Hotellit kuntoon -sarjaan.

Ensimmäinen tuotantokausi

Lähteet 

Suomalaiset tositelevisiosarjat
2010-luvun televisiosarjat
Homma haltuun

Homma haltuun oli suomalainen piilokameraohjelma, joka perustui israelilaiseen Deal With It-formaattiin, joka on myyty yhteensä 14 maahan. Ohjelmaa juonsivat NRJ:n Aamupojat Renne Korppila ja Anssi Honkanen ja sen ensimmäinen jakso esitettiin Jim-kanavalla 26. syyskuuta 2011. Ohjelmassa ravintola-asiakkaat joutuivat suorittamaan juontajakaksikon antamia tehtäviä. Jos pöytäseurue ei arvannut, mistä on kyse, tehtävien suorittaja saattoi voittaa 500 euron rahapalkinnon.

Lähteet 

Suomalaiset televisiosarjat
Piilokameraohjelmat
Matti Wiitala

Matti (Matt) Wiitala (14. joulukuuta 1900 – 13. joulukuuta 1944 Milwaukee) oli amerikansuomalainen toimittaja ja työväenliikkeen aktivisti.

Suomessa syntynyt Wiitala työskenteli terästyöläisenä ja toimi amerikansuomalaisen työväenliikkeen luennoitsijana ja puhujana. Hän oli kommunistisen Eteenpäin-lehden päätoimittaja sekä Työmiehen päätoimittaja vuosina 1937–1944. Vuonna 1932 Wiitala valittiin Yhdysvaltain Suomalaisen Työväenjärjestön toimeenpanevaan komiteaan. Hän kuoli sydänkohtaukseen ollessaan työmatkalla New Yorkiin.

Lähteet

Amerikansuomalaiset henkilöt
Yhdysvaltalaiset toimittajat
Vuonna 1900 syntyneet
Vuonna 1944 kuolleet
Brusiini

Brusiini (C23H26N2O4) on rakenteeltaan strykniiniä läheisesti muistuttava myrkyllinen alkaloideihin kuuluva orgaaninen yhdiste. Yhdistettä voidaan käyttää reagenssina ja katalyyttinä orgaanisen kemian synteeseissä. Yhdisteestä käytetään myös nimiä 10,11-dimetoksistrykniini ja 2,3-dimetyylistrykniini.

Ominaisuudet 
Huoneenlämpötilassa brusiini on valkoista kiteistä ja kitkeränmakuista ainetta. Yhdiste on veteen niukkaliukoista ja liukenee paremmin muun muassa etanoliin ja kloroformiin. Yhdiste on optisesti aktiivinen ja sen ominaiskiertokyky etanoliliuoksessa on -85° ja kloroformiliuoksessa -127°. Brusiini on heikko emäs ja kylläisen vesiliuoksen pH on 9,5. Kidevedettömän brusiinin lisäksi tunnetaan myös kidevedellinen tetrahydraatti.

Brusiini on hyvin myrkyllistä ja myrkytyksen oireet ovat samankaltaiset strykniinin aiheuttaman myrkytyksen kanssa. Myrkytysoireita ovat muun muassa huonovointisuus, oksentelu, pääkipu, kiihtyneisyys ja levottomuus sekä lihaskouristukset. Rotilla yhdisteen LD50-arvo suun kautta on 1 mg/kg.

Esiintyminen ja käyttö 
Brusiinia esiintyy strykniinipähkinöiden suvun lajien siemenissä esimerkiksi strykniinipuussa (Strychnos nux-vomica) ja malesianstrykniinipähkinässä (S. ignatii). Yhdisteen eristivät ensimmäisinä ranskalaiset Pierre-Joseph Pelletier ja Joseph Bienaimé Caventou vuonna 1818.

Brusiinia käytetään orgaanisessa kemiassa erityisesti asymmetrisissä synteeseissä. Yhdiste muodostaa diastereomeerisia suoloja kiraalisten karboksyylihappojen ja sulfonihappojen kanssa ja tämän vuoksi sitä käytetään erottamaan näiden yhdisteiden enantiomeereja resoluutiolla. Yhdistettä voidaan käyttää myös kiraalisten alkoholien, syanohydriinien ja sulfoksidien resoluutioon. Sitä voidaan käyttää myös eräissä reaktioissa kiraalisena katalyyttinä.

Lähteet

Aiheesta muualla 
Kyoto Encyclopedia of Genes and Genomes (KEGG): Brucine 
ChemBlink: Brucine 
Dr. Duke's Phytochemical and Ethnobotanical Databases: Brucine 

Alkaloidit
Myrkylliset alkaloidit
Kasvimyrkyt
Slaavilainen liitto

Slaavilainen liitto (ven. Славянский Союз) (SS)) on Venäjällä toimiva  kansallissosialistinen puolue. Vuonna 1999 perustettua puoluetta johtaa Dmitri Nikolaevits Demushkin. Puolueen kotisivulla on holokaustin kiistävää ja Adolf Hitleriin liittyvää aineistoa.

Puolueella on joidenkin tietojen mukaan 70 000 kannattajaa, jolloin se olisi maan suurin äärikansallismielinen ryhmittymä. 
Moskovan kaupunki kielsi puolueen vuonna 2010.

Venäjän politiikka
Brock McGinn

Brock McGinn (s. 2. helmikuuta 1994 Fergus, Ontario, Kanada) on kanadalainen jääkiekkoilija, joka pelaa NHL-seura Pittsburgh Penguinsissa. Carolina Hurricanes varasi hänet numerolla 47 vuoden 2012 varaustilaisuudessa.

Ura 
McGinn pelasi neljä kautta Ontario Hockey Leaguessa Guelph Stormin joukkueessa vuosina 2010–2014. 3. huhtikuuta 2013 hän teki kolmivuotisen tulokassopimuksen Carolina Hurricanesin kanssa vain vähän sen jälkeen, kun oli tehnyt ammattilaisdebyyttinsä Hurricanesin AHL-farmiseura Charlotte Checkersissä. Hän palasi Stormiin vielä kaudeksi 2013–2014, jolloin teki junioriuransa ennätyksen 43 maalilla sekä yhteensä 85 tehopisteellä.

Ensimmäisellä kokonaisella ammattilaiskaudellaan 2014–2015 McGinn teki 15 maalia ja 27 tehopistettä 3 ottelussa Checkersissä. Kaudella 2015–2016 McGinn aloitti tekemällä kahdessa ensimmäisessä ottelussa kaksi maalia, jonka jälkeen hänet kutsuttiin ensimmäisen kerran NHL:ään, jossa hän teki debyyttinsä 16. lokakuuta 2015 Detroit Red Wingsiä vastaan. McGinn teki ensimmäisen NHL-maalinsa ensimmäisessä pelaamassaan vaihdossa vain 55 sekunnin jälkeen. Kyseessä oli nopein uran avausmaali vuoden 1989 jälkeen, jolloin Alexander Mogilny iski 20 sekunnin jälkeen ensimmäisen osumansa. McGinn sai myös syöttöpisteen, kun Hurricanes voitti Red Wingsin lukemin 5–3.

Heinäkuussa 2021 McGinn solmi nelivuotisen ja arvoltaan 11 miljoonan dollarin sopimuksen Penguinsin kanssa.

Perhe 
McGinnillä on kaksi vanhempaa veljeä, Jamie (s. 1988) ja Tye (s. 1990), jotka ovat myös ammattilaisjääkiekkoilijoita. Jamie varattiin San Jose Sharksiin 36. pelaajana vuoden 2008 varaustilaisuudessa, nykyisin hän pelaa Buffalo Sabresissa. Tye varattiin numerolla 119 Philadelphia Flyersiin vuonna 2010 ja hän pelaa nykyisin Tampa Bay Lightningin organisaatiossa.

Tilastot

Lähteet

Viitteet 

Kanadalaiset jääkiekkoilijat
Pittsburgh Penguinsin pelaajat
Carolina Hurricanesin varaamat pelaajat
Vuonna 1994 syntyneet
Elävät henkilöt
Jutta ja huikeat häädieetit

Jutta ja huikeat häädieetit on suomalainen laihdutusohjelma. Ohjelman Juontajana toimii Jutta Gustafsberg ja valmentajina toimivat personal trainerit Jari Mentula, Mikko Korpeinen, Tero Kivinen, Kaisa Toikko ja Satu Kalmi. Ohjelmassa seurataan ylipainoisten pariskuntien laihdutus ja- häävalmisteluja kolmen kuukauden ajan. Ohjelman ensimmäinen tuotantokausi alkoi Liv-kanavalla 25. maaliskuuta 2015.

Ensimmäinen tuotantokausi

Lähteet 

Suomalaiset tositelevisiosarjat
2010-luvun televisiosarjat
Kosovon levottomuudet 1981

Kosovon vuoden 1981 levottomuuksilla tarkoitetaan vuonna 1981 Jugoslavian Kosovossa tapahtuneita mellakoita ja väkivaltaisuuksia, jotka saivat alkunsa albaaniopiskelijoiden 11. maaliskuuta aloittamista mielenosoituksista. Poliisi tukahdutti viimeisen ison mielenosoituksen kyynelkaasulla 19. toukokuuta. Levottomuuksissa kuoli yhdeksän ihmistä ja yli 50 loukkaantui.

Tausta 
Levottomuudet sattuivat alle vuosi Jugoslavian presidentti Josip Broz Titon kuoleman jälkeen. Kosovo oli 1980-luvulle tultaessa Jugoslavian köyhin osa ja albaanit olivat serbejä köyhempiä. Albaaniväestön työttömyys oli korkea.

Tapahtumat 
Albaaniopiskelijat alkoivat osoittaa mieltään, koska olivat tyytymättömiä Pristinan yliopiston opiskelija-asuntolan ja ruokalan olosuhteisiin. Mielenosoitukset laajenivat ja niihin liittyi pian useita eri alan työntekijöitä, maanviljelijöitä, poliiseja, sotilaita ja Jugoslavian kommunistisen puolueen jäseniä. Mielenosoittajat vaativat aikaisemmin vangittujen mielenosoittajien vapauttamista ja vaatimukset laajenivat pian koskemaan Kosovon asemaa. Yhä useammat mieltään osoittaneet alkoivat vaatia Kosovolle tasavertaista asemaa muiden Jugoslavian osavaltioiden rinnalla. Osa taas halusi Kosovon liittyvän Albaniaan. 

Jugoslavian keskushallinto julisti alueelle mielenosoitusten takia kansallisen hätätilan ja lähetti paikalle sotilaita. Mielenosoitukset muuttuivat väkivaltaisiksi ja albaaniopiskelijat hyökkäsivät serbien ja montenegrolaisten kimppuun. 19. toukokuuta poliisi onnistui tukahduttamaan levottomuudet. Levottomuuksien seurauksena Pristinan yliopisto suljettiin, yliopiston hallinto lakkautettiin ja mieltään osoittavia opiskelijoita erotettiin. Useita albaaneja tuomittiin vankeuteen, albaanien kulttuuria käsitteleviä yliopistokursseja rajoitettiin ja albaniankieliset tekstikirjat korvattiin serbiankielisillä. Väkivaltaisuudet jatkuivat ja kymmenet tuhannet serbit pakenivat väkivaltaisuuksia Kosovosta. Jugoslavian presidentti Slobodan Milošević käytti serbeihin kohdistuneita hyökkäyksiä hyväkseen nationalistisessa retoriikassaan ja joka johti Kosovon itsehallinnon lakkauttamiseen 1989.

Katso myös 
 Vuoden 1981 mielenosoitukset Pristinan yliopistossa

Lähteet 

Mielenosoitukset ja levottomuudet
Jugoslavian historia
Kosovon historia
1981
Neosalvarsaani

Neosalvarsaani on synteettinen arseenipohjainen orgaaninen yhdiste, jota on käytetty kemoterapiassa. Vuonna 1912 se korvasi tehokkaana kuppalääkkeenä myrkyllisemmän ja heikommin veteen liukenevan salvarsaanin. Koska kummallakin kuitenkin oli arseenipitoisuutensa takia merkittävä sivuvaikutusten riski, niitä lakattiin käyttämästä tähän tarkoitukseen penisilliinin tultua markkinoille 1940-luvulla.

Sekä salvarsaanin että neosalvarsaanin kehitti Paul Ehrlichin laboratorio Frankfurtissa Saksassa. Niiden keksimiseen johti tutkimus, jossa pyrittiin järjestelmällisillä kemiallisilla muokkauksilla optimoimaan lyijy-yhdisteen biokemiallinen vaikutus. Nykyään tämä toimintamalli on perustana farmakologiselle tutkimukselle. Salvarsaani ja neosalvarsaani ovat aihiolääkkeitä, mikä tarkoittaa, että ne muuntuvat vaikuttaviksi lääkeaineiksi aineenvaihdunnassa.

Lähteet

Aiheesta muualla 
ChemBlink: Neoarsphenamine 

Amiinit
Antibiootit
Arseeniyhdisteet
Fenolit
Orgaaniset yhdisteet
Rikkiyhdisteet
Jalkatennis

Jalkatennis on Tšekkoslovakiassa 1920-luvun kehitetty pallopeli, jossa verkon erottamat pelaajat tai joukkueet potkivat palloa verkon puolelta toiselle.

Linkit 
 Suomen palloliiton jalkatenniksen websivu
Pallopelit
Uruguayn ePrix 2015

Uruguayn ePrix 2015 eli 2015 Punta del Este ePrix oli Formula E -sarjan kauden 2015–2016 kolmas kilpailu. Kilpailu ajettiin 19. joulukuuta Punta del Esten katuradalla Uruguayn Punta del Estessa.

Sijoitukset kilpailun jälkeen 
Kuljettajien pisteet

Valmistajien pisteet

 Huom!: Vain viiden parhaan sijoitukset sisällytetty.

Muuta 
Oliver Rowland debytoi Mahindra Racingilla korvaten Nick Heidfeldin.
 Jacques Villeneuve ei pystynyt osallistumaan kilpailuun rikottuaan autonsa aika-ajoissa.

Lähteet

Aiheesta muualla 

Uruguayn ePrix
Osakilpailut Formula E -kaudella 2015–2016
Circuit of the Americasin 6 tunnin ajo

Circuit of the Americasin 6 tunnin ajo on moottoriurheilukilpailu, joka on luonteeltaan kestävyyskilpailu. Se ajetaan Austinin kaupungissa Yhdysvaltojen Texasissa. Kilpailu perustettiin FIA WEC -sarjaa varten. Ratana toimii Austinin Circuit of the Americas.

Voittajat

Lähteet
M Room

M Room on miesten parturiliikeketju, jonka emoyhtiö on M Company Oy. Yritys on perustettu vuonna 2008, ja koko ketjun ensimmäinen liike avattiin Tampereelle saman vuoden lokakuussa. 

Ketjulla on yli 60 parturiliikettä. Niitä on Suomessa,  Virossa ja Norjassa.

Franchising-periaatteella toimivan parturiliikeketjun perusajatuksena on parturipalveluiden tarjoaminen ilman ajanvarausta.

Historia  
M Roomin perustivat Petri Sipiläinen ja Toni Kylätasku. Vuonna 1998 he alkoivat kehittämään miehille sopivaa palvelua.

Lähteet

Aiheesta muualla 
 http://www.mroom.com

Suomalaiset yritykset
Parranajo
Matti Carelius

Väinö Severi Poutiainen, kirjailijanimi Matti Carelius (30. tammikuuta 1911 Sortavala – 4. joulukuuta 1988 Thunder Bay, Ontario, Kanada) oli kanadansuomalainen majuri, insinööri ja kielitieteen harrastaja.

Poutiaisen vanhemmat olivat kauppias Antti Poutianen (1851–1916) ja kirjanpitäjä Aina Hedvig Emilia Poutianen o. s. Simelius (1871–1953). Poutiainen muutti Kanadaan ja hän palveli Kanadan armeijassa hiihtojoukkojen kouluttajana yleten majuriksi. Myöhemmin hän työskenteli tienrakennusinsinöörinä.

Poutiainen julkaisi vuonna 1972 Kanadassa kirjailijanimellä Matti Carelius teoksen Tosi jossa hän väitti muinaisten etruskien kielen olleen suomen kielelle sukua. Poutiaisen etruskin kieltä käsittelevät muistiinpanot ovat Suomalais-Ugrilaisen Seuran tutkimusarkistossa.

Lähteet 

Kanadalaiset sotilaat
Kanadalaiset tietokirjailijat
Kanadansuomalaiset henkilöt
Vuonna 1911 syntyneet
Vuonna 1988 kuolleet
Artturi Antero Eskelinen

Artturi Antero Eskelinen (s. 1879) oli suomalainen teosofi ja kielitieteen harrastaja.

Eskelinen kuului taiteilija ja kielitieteen harrastaja Sigurd Wettenhovi-Aspan ystäväpiirin, ja hän toimi muun muassa Aspan kuolinpesän uskottuna miehenä. Vuonna 1945 Eskelinen julkaisi Kuopiossa kirjan nimeltä Esitys eräiden tehtävien suorittamisesta ympyrän ja suoran avulla, jossa hän väitti muun muassa kiinan kielen ja muinaisten egyptiläisten kielen olleen suomen kielelle sukua.

Kirjallisuutta 
  Kirjailijoiden Kalevala, luku Alkusyntyjen syvissä vesissä toimittaneet Antti Tuuri, Ulla Piela ja Seppo Knuuttila. Kalevalaseuran vuosikirja 92. Suomalaisen Kirjallisuuden Seura, Helsinki 2013

Lähteet 

Suomalaiset teosofit
Suomalaiset tietokirjailijat
Vuonna 1879 syntyneet
Kuolinvuosi puuttuu
Paliperidoni

Paliperidoni on risperidonin aineenvaihduntatuote, nimeltään 9-hydroksirisperidoni. Sitä myydään tablettina kauppanimellä Invega, ja siitä on saatavana pistosmuotoinen injektiovalmiste Xeplion, jota annetaan 4 viikon eli kuukauden välein, verrattuna risperidoni-injektioon Risperdal Constaan, jota annetaan 2 viikon välein, ja myös pistos (injektio) Trevicta jota annetaan 3 kuukauden välein. Annostelun milligrammamäärät poikkeavat toisistaan.

Paliperidonin kemiallinen kaava on C23H27FN4O3, moolimassa 426.484 g/mol ja CAS-numero 144598-75-4.

Aiheesta muualla 
Antipsykoottien tyypit  Terveyskirjasto
PubChem: Paliperidone 
DrugBank: Paliperidone 
Kyoto Encyclopedia of Genes and Genomes (KEGG): Paliperidone 
ChemBlink: Paliperidone 
Lääkeinfo: Trevicta (injektio, pistos)
Terveyskirjasto Duodecim: Trevicta (injektio, pistos)
Pharmaca Fennica: Trevicta (injektio, pistos)
SIC! Fimea-artikkeli: Paliperidonipalmitaatti (injektio, pistos)
Lääkeinfo: Xeplion (injektio, pistos)
Pharmaca Fennica: Xeplion (injektio, pistos)

Epätyypilliset antipsykootit
Mielialan tasaajat
Piperidiinit
Braindead (albumi)


Braindead on suomalaisen thrash metal -yhtyeen Lost Societyn kolmas studioalbumi, joka julkaistiin 12. helmikuuta 2016. Levyn äänitykset alkoivat syksyllä 2015 Sonic Pump Studioilla. Levyn ensimmäisen kappaleen I Am the Antidote musiikkivideo julkaistiin 17. joulukuuta 2015. Edeltäjiinsä nähden kappaleiden kesto on pidentynyt ja kappaleiden määrä vähentynyt, sekä laulullinen tulkinta sisältää enemmän kirkumista sekä puhdasta laulua. Albumi sijoittui suomen virallisen listan sijalle 3 oltuaan viikon listalla.

Vastaanotto 
Albumilta joulukuussa 2015 julkaistu ensisingle ”I Am the Antidote” jakoi ihmisten mielipiteitä, osan kritisoidessa kappaleen olleen liian vähän thrash metal -henkinen. Kaaoszinen Anna-Leena Harinen mainitsi albumin kappaleiden keston olevan aikaisempaa tuotantoa pidempiä, ja kappaleiden saavan rakentua rauhassa. Soundin Vesa Siltanen mainitsee albumin musiikillisesti edeltäjiään monipuolisemmaksi, aikuisemmaksi ja kypsemmäksi kokonaisuudeksi, jossa ”tempojakin löytyy enemmän kuin kaksi; päälle ja pois.”

Kappaleet

Bonuskappaleet

Arvostelut 
 Imperiumi.net: 9–/10
 Kaaoszine.fi: 8.5/10
 Soundi:

Lähteet

Aiheesta muualla 
 

Lost Societyn albumit
Vuoden 2016 albumit
Gregorio Paltrinieri

Gregorio Paltrinieri (s. 5. syyskuuta 1994 Carpi) on italialainen uimari, joka kilpailee pidemmillä matkoilla. 191 senttimetriä pitkä ja 72 kilogrammaa painava Paltrinieri edustaa GS Fiamme Oroa.

Paltrinieri voitti Rio de Janeiron olympialaisissa 2016 kultaa 1 500 metrin vapaauinnissa ajalla 14.34,57. Vuodelle 2021 siirretyissä Tokion olympialaisissa hän sai 800 metrin vapaauinnissa hopeaa, 10 kilometrin avovesiuinnissa pronssia ja sijoittui 1 500 metrin vapaauinnissa neljänneksi. Pitkän radan MM-kilpailuista hän on saavuttanut kaksi kultaa, yhden hopean ja yhden pronssin 2022, kutakin mitalia yhden 2019, yhden kullan ja yhden hopean vuodelta 2015, yhden kullan ja pronssin 2017 sekä yhden pronssin vuodelta 2013. Lyhyen radan MM-kilpailuista Paltrinierillä on yksi kulta ja kolme hopeaa. Pitkän radan EM-kilpailuista hänellä on yksitoista kultaa, viisi hopeaa ja yksi pronssi. Lyhyen radan EM-kilpailuista hänellä on neljä kultaa ja kaksi hopea.

Vuoden 2015 lyhyen radan EM-kilpailuissa Netanyassa Paltrinieri teki 1 500 metrin vapaauinnin finaalissa lyhyen radan maailmanennätyksen 14.08,06. Vuoden 2017 lyhyen radan EM-kilpailuissa Kööpenhaminassa hän saavutti samalla matkalla hopeaa.

Paltrinierin valmentajana toimii Vincenzo Savelli.

Lähteet 

Italialaiset uimarit
Italialaiset olympiavoittajat
Vuonna 1994 syntyneet
Elävät henkilöt
Pelasta perheemme, Supermarjo!

Pelasta perheemme, Supermarjo! on suomalainen  tositelevisiosarja. Ohjelman juontajana toimii Marjo Niittyviita ja neuvoja Hanna Pikarainen jotka auttavat lapsiperheitä selviytymään arjen haasteissa ja ajanhallinnassa. Ohjelman ensimmäinen tuotantokausi alkoi Liv-kanavalla 13. maaliskuuta 2014.

Ensimmäinen tuotantokausi

Lähteet 

Suomalaiset tositelevisiosarjat
2010-luvun televisiosarjat
Elsa Koponen

Elsa Rauha Koponen (1. toukokuuta 1885 Leppävirta – 12. helmikuuta 1977 Siilinjärvi) oli suomalainen kansakoulunopettaja ja joululaulun Tuikkikaa, oi joulun tähtöset sanoittaja.

Leppävirtalaisen sahanhoitajan tytär Elsa Koponen valmistui opettajaksi vuonna 1907 Sortavalan opettajaseminaarista. Hän meni kihloihin tulevan Helsingin yliopiston musiikkitieteen professorin A. O. Väisäsen kanssa ja toimi aluksi tuberkuloosia sairastaneiden lasten koulun opettajana Lohjalla. Elsa Koponen sai myös itse tuberkuloositartunnan ja tästä kuultuaan Väisänen purki kihlauksen. Elsa Koponen ei mennyt enää naimisiin elämänsä aikana ja kihlauksen purku sai hänet jouluaattona 1917 (toisen tiedon mukaan joulun alla 1913) kirjoittamaan runonsa joka myöhemmin sävellettiin joululauluksi. Elsa Koposen ystävä Tilda Löthman-Koponen julkaisi runon joululehdessä ja runon sävelsivät Armas Maasalo ja P. J. Hannikainen. Laulu julkaistiin ensimmäisen kerran vuonna 1918 Kansanopiston laulukirjassa.

Elsa Koponen toimi sitten yli 20 vuoden ajan Siilinjärven Kasurilan koulun opettajana. Kotiseudullaan Koponen tunnettiin aktiivisena yhteiskunnallisena toimihenkilönä ja taitavana puhujana. Hänen harrastuksiinsa kuuluivat muiden muassa nuorisoseuratoiminta ja vapaaehtoinen maanpuolustustyö.

Lähteet 

Suomalaiset opettajat
Suomalaiset sanoittajat
Vuonna 1885 syntyneet
Vuonna 1977 kuolleet
San Bernardinon terrori-isku

San Bernardinon terrori-isku oli joukkoampuminen, joka tapahtui San Bernardinon kaupungissa Kaliforniassa Yhdysvalloissa 2. joulukuuta 2015. Hyökkäyksen kohteena oli Inlandin palvelukeskus, joka järjestää kuntoutuksen ja kuljetuksen kaltaisia palveluita kehitysvammaisille ja heidän perheilleen. Ampuminen tapahtui klo 10:59 paikallista aikaa.

Terrori-iskussa kuoli 14 ihmistä ja 21 haavoittui.

Tekijät 
Ampujat olivat 28-vuotias Syed Farook ja hänen 27-vuotias vaimonsa Tashfeen Malik, jotka saivat myöhemmin surmansa takaa-ajon jälkeen. Farook työskenteli terveystarkastajana virastossa, jossa ampuminen tapahtui. Hän osallistui viraston joulujuhliin juuri ennen surmatöiden alkua. Aluksi teon uskottiin liittyvän Farookin ongelmiin työpaikalla, sillä hän oli poistunut juhlista suuttuneena. Myöhemmin pariskunnan asunnolta kuitenkin löydettiin räjähteitä ja suuri määrä ammuksia, mikä viittaa suunnitelmallisuuteen. Presidentti Barack Obama kutsui iskua terroriteoksi.

Tausta
Pakistanilaissyntyinen Malik vietti lapsuutensa Saudi-Arabiassa ja opiskeli farmasiaa yliopistossa Pakistanissa Multanin kaupungissa. Taliban suoritti alueella iskuja Malikin aloittaessa opinnot vuonna 2007, ja Multania pidettiin kiihkouskovaisten keskuspaikkana. Uutistoimisto AFP:n mukaan Malik opiskeli jonkin aikaa myös uskonnollisessa Al-Huda-instituutissa, jota on epäilty Taliban-ideologian tukemisesta. Malik tapasi Farookin pyhiinvaellusmatkalla Mekassa vuonna 2013. Hän saapui Yhdysvaltoihin vuonna 2014.

Motiivi
Iskujen jälkeen Malikin kerrottiin vannoneen uskollisuutta terroristijärjestö Isisille Facebook-päivityksessään iskupäivänä ja hänen uskottiin radikalisoineen myös miehensä. Myöhemmin FBI kertoi jihad-viestittelyn sosiaalisessa mediassa olleen yksityistä, ei julkista.

Tutkinta 
FBI:n johtaja James Comeyn mukaan ei ole näyttöä, että tekijät olisivat olleet osa terroristisolua tai terroristiryhmän ohjauksessa. Viranomaiset uskoivat pariskunnan kuitenkin suunnitelleen useampia terrori-iskuja San Bernardinon lisäksi.

FBI sai haltuunsa Farookin iPhonen ja vaati Applea murtamaan sen suojauksen. Apple ei suostunut, mutta maaliskuussa 2016 FBI onnistui murtamaan suojauksen kolmannen osapuolen avustuksella.

Lähteet

Terrori-iskut Yhdysvalloissa
Uskonnollinen väkivalta Yhdysvalloissa
Rikokset Kaliforniassa
Terrori-isku
Islamilainen terrorismi
Barack Obaman presidenttikausi
Vuoden 2015 terrori-iskut
Jutta ja puolen vuoden superdieetit

Jutta ja puolen vuoden superdieetit on suomalainen laihdutusohjelma. Ohjelmassa seurataan ylipainon kanssa kamppailevia ihmisiä puolen vuoden ajan. Ohjelman juontajana toimii Jutta Gustafsberg ja valmentajina toimivat Personal trainerit Jari Mentula, Janne Käyhty, Mikko Korpeinen , Rami Nieminen, Harri Forsberg, Tero Kivinen, Anna Välimäki, Kaisa Toikko, Satu Kalmi ja Mari Järvelä. Toinen tuotantokausi alkoi Liv-kanavalla 2. tammikuuta 2013. Kolmas tuotantokausi alkoi 22. tammikuuta 2014. Neljäs tuotantokausi alkoi 14. tammikuuta 2015.

Ensimmäinen tuotantokausi kulki nimellä Jutta ja superdieetit.

Toinen tuotantokausi

Kolmas tuotantokausi

Neljäs tuotantokausi

Lähteet 

Suomalaiset tositelevisiosarjat
2010-luvun televisiosarjat
Livin televisio-ohjelmat
Tilli (täsmennyssivu)

Tilli taroittaa esimerkiksi seuraavia:

tilli, mausteyrttinä käytetty kasvi
Edition Tilli, nuottikustantamo
tilli, hindukasti
Palazzo Tilli, palatsi Pisassa
Tilli, punk-yhtyeiden rumpali

Sukunimi
 Endre Tilli (1922–1958), unkarilainen miekkailija
 Esko Tilli (1920–1998), suomalainen maastohiihtäjä
 Johann Tilli (s. 1967), suomalainen oopperalaulaja
 Jouni Tilli (s. 1979), suomalainen valtiotieteilijä
 Kalevi Tilli (1918–), suomalainen pankinjohtaja, Reserviläinen-lehden päätoimittaja, Viipuri-kirjailija
 Michelangelo Tilli (s. 1655–1740), italialainen lääkäri ja kasvitieteilijä
 Paula Tilli (s. 1979), suomalainen Asperger-luennoitsija
 Stefano Tilli (s. 1962), italialainen pikajuoksija

Katso myös
Tilly, Tilley

Luettelot henkilöistä sukunimen mukaan
Kuvaja

Kuvaja on suomenkielinen sukunimi. Tunnettuja nimenkantajia ovat:

 Eino Kuvaja (1906–1975), Mannerheim-ristin ritari, hiihtäjä 
 Heikki Kuvaja (1925–1993), näyttelijä
 Joanna Kuvaja (s. 1984), televisiojuontaja, Miss Suomen perintöprinsessa
 Jukka Kuvaja (s. 1953), yhdistetyn hiihtäjä
 Pekka Kuvaja (1921–2003), maastohiihtäjä.
Vulkaaninen salamointi

Vulkaaninen salamointi eli tulivuorisalamointi on sääilmiö, jossa tulivuoren purkauspilvessä esiintyy ukkosta. Tuhkasta ja kiviaineksesta muodostuvan purkauspilven hiukkasiin muodostuu sähkövaraus samoin kuin ukkospilven jääkiteisiin. Kun varaus kasvaa tarpeeksi suureksi, se purkautuu salamointina, kuten ukkospilvessäkin. Vulkaaninen salamointi esiintyy yleensä purkauspilven sisäisinä pilvisalamoina, eikä ulotu purkauspilvestä maahan.

Vulkaaninen salamointi ilmiönä on tunnettu jo antiikin ajalla. Roomalainen historioitsija Plinius nuorempi kertoi salamoinnista silminnäkijäkuvauksessaan Pompeijin kaupungin tuhonneesta vuoden 79 Vesuviuksen purkauksesta.

Lähteet 

Tulivuorenpurkaukset
Vulkanologia
Paul Constantin Pepene

Paul Constantin Pepene (s. 21. toukokuuta 1988 Braşov) on romanialainen maastohiihtäjä. 174 senttimetriä pitkä ja 68 kilogrammaa painava Pepene edustaa CS Dinamo Bucurestia.

Pepene on osallistunut kolmiin talviolympialaisiin, vuosina 2010, 2014 ja 2018. Hänen paras henkilökohtainen sijoituksensa on 24:s tila yhdistelmäkilpailusta vuodelta 2018 Pyeongchangista. Pepene on osallistunut viisiin MM-kilpailuihin, parhaana sijoituksenaan 29:s tila 50 kilometrin vapaan hiihtotavan kilpailusta vuoden 2017 MM-kilpailuista Lahdesta. Vuonna 2010 Pepene voitti alle 23-vuotiaiden MM-kultaa 30 kilometrin takaa-ajossa Hinterzartenissa.

Maailmancupissa Pepene debytoi marraskuussa 2011 Sjusjønin 15 kilometrin kilpailussa sijoittuen sijalle 68. Avauspisteensä hän saavutti helmikuussa 2013 Sotšin yhdistelmäkilpailusta ollen 30:s. Pepenen paras sijoitus maailmancupin osakilpailussa on 18:s tila Lillehammerin yhdistelmäkilpailusta joulukuulta 2015. Tour de Skin 2016 pitkään loppunousuun päättyneen viimeisen etapin osuusajoissa hän oli yhdeksäs.

Lähteet 

Romanialaiset maastohiihtäjät
Vuonna 1988 syntyneet
Elävät henkilöt
Lyyli Wartiovaara-Kallioniemi

Eva Lyyli Johanna Wartiovaara-Kallioniemi, sukunimi vuoteen 1907 Weckman (17. helmikuuta 1887 – 13. tammikuuta 1970) oli suomalainen säveltäjä jonka tunnetuin sävellys on joululaulu Tonttu. Tämän joululaulun sanoitus perustui ruotsalaisen Viktor Rydbergin vuonna 1881 kirjoittamaan runoon Tomten jonka Valter Juva suomensi vuonna 1906. Wartiovaara-Kallioniemen sävellys ilmestyi nuotteina vuonna 1945. 

Lyyli Wartiovaara-Kallioniemen vanhemmat olivat lääninrovasti Willian Weckman (1849–1924) ja Mirjam Salome Colliander (1853–1936). Hän oli naimisissa 1908–1953 eduskunnan pikakirjoittajana ja opettajana toimineen Kaarlo Kallioniemen kanssa. Heillä oli seitsemän lasta. Lyyli Wartiovaara-Kallioniemen veljiä olivat ministeri, Valtiokonttorin johtaja Jonathan Wartiovaara, arkkitehti Otto Väinö Vartiovaara ja metsänhoitaja, saarnamies Eino R. Wartiovaara.

Lähteet 

Suomalaiset säveltäjät
Vuonna 1887 syntyneet
Vuonna 1970 kuolleet
Ski Classics

Ski Classics (sponsorinimeltään Visma Ski Classics) on vuonna 2011 perustettu maastohiihtosarja, jossa kilpaillaan niin sanotuilla maratonmatkoilla. Kaudella 2017–2018 sarjaan kuuluu 11 kilpailua seitsemässä eri maassa, joista lyhin (Prologi) on 11 kilometrin mittainen ja pisin (Vasaloppet) 90 kilometrin mittainen. Ski Classicsissa on seitsemän eri sarjaa, joukkuesarja, miesten ja naisten henkilökohtainen sarja, miesten ja naisten sprinttisarja ja poikien ja tyttöjen henkilökohtainen sarja. Joukkuekilpailun menestynein joukkue on Team Santander, joka on voittanut sarjan kuusi kertaa. Eniten henkilökohtaisia osakilpailuvoittoja on Sveitsin Seraina Bonerilla.

Suomessa Ski Classicsia näkee Ylen kanavilta.

Voittajat

Talli ranking

Lähteet

Aiheesta muualla 
 Ski Classicsin viralliset sivut

Maastohiihtokilpailut
Pekka Kilkki

Pekka Juhani Kilkki (7. lokakuuta 1939 Mikkeli – 8. syyskuuta 1990 Helsinki) oli suomalainen professori, joka uudisti metsätalouden suunnittelumenetelmiä sekä puun- ja metsänmittausmenetelmiä.

Henkilöhistoria
Kilkin vanhemmat olivat ylikonduktööri Viljo Johan Kilkki ja Helmi Loviisa Silaste. Hän tuli ylioppilaaksi Mikkelin lyseosta 1958 ja valmistui maatalous- ja metsätieteiden kandidaatiksi Helsingin yliopistosta 1965 pääaineenaan metsänarvioimistiede. Jatko-opintoja Kilkki suoritti muun muassa Kalifornian Forestry University -yliopistossa ja tohtoriksi hän väitteli tulotavoitteeseen perustuvasta hakkuulaskelmasta 1968. Helsingin yliopiston metsänarvioimistieteen apulaisprofessorina Kilkki toimi vuodesta 1969. Vuodesta 1975 hän toimi ensin Suomen Akatemian  vanhempana tutkijana ja sitten tutkijaprofessorina, kunnes siirtyi 1982 Joensuun korkeakouluun, joka on nykyisin osa Itä-Suomen yliopistoa. Metsäntutkimuslaitoksen metsänarvioimisen  tutkimusosaston professoriksi Kilkki tuli toimittuaan Joensuussa vuoteen 1988 asti. Hän työskenteli tässä tehtävässä aina kuolemaansa asti. Suomen Metsätieteellisen Seuran vuonna 1991 perustaman Werner Cajanuksen rahaston peruspääoma muodostui Kilkin testamentin turvin.

Teoksia
 Income-oriented cutting budget: Tulotavoitteeseen perustuva hakkuulaskelma, 1968. Suomen Metsätieteellinen Seura, Acta Forestalia Fennica 91. 
 Metsätalouden suunnittelu, 1976. Helsingin yliopisto, Metsänarvioimistieteen laitos.
 Metsänmittausoppi, 1984. Joensuun yliopisto, Metsätieteellinen tiedekunta. ISBN 951-696-512-1
 Werner Cajanus 1878–1919: Suomalainen metsäntutkija ja diplomaatti, 1988. Otava. ISBN 951-1-10216-8

Lähteet

Kirjallisuutta
 Korpilahti, Eeva: Hakkuulaskelmista uuteen metsäsuunnitteluun. Metsätieteen aikakauskirja 1/2006, s. 3–4. (Viitattu 5.12.2015.)
 Pohtila, Eljas: Pekka Kilkki 7.10.1939–8.9.1990 (Muistokirjoitus.) Metsänhoitaja 4/1990, s. 36–37.

Suomalaiset professorit
Helsingin yliopiston professorit
Suomalaiset metsätieteilijät
Vuonna 1939 syntyneet
Vuonna 1990 kuolleet
Heikki Korhonen (kirjailija)

Heikki Korhonen eli Korhos-Heikki (s. 8. huhtikuuta 1884 Virrat) oli suomalainen 1900-luvun alkupuolella elänyt kirjailija. Hän kirjoitti seuranäytelmiä ja karhunampuja Martti Kitusen elämäkerran. 

Korhosen vanhemmat olivat Virtain Uuraisten Korhosen talollinen Herman Juhonpoika Korhonen (s. 1834) ja Vilhelmiina Yrjölä (1846–1908). Hän kävi urkurikoulun ja toimi kanttorina Virroilla. Korhosen aloitteesta pystytettiin vuonna 1936 Kotalan kylään Martti Kitusen muistomerkki.

Teoksia 
Nimellä Korhos-Heikki:
 Nuottanuotiolla : näytelmä yhdessä näytöksessä. Seuranäytelmiä n:o 16. Boman & Karlsson, Hämeenlinna 1904, 2. painos Karisto 1908, 3. painos 1920
 Rukkaset : huvinäytelmä 1:ssä näytöksessä. Seuranäytelmiä n:o 21. Boman & Karlsson, Hämeenlinna 1905, 2. painos Karisto 1908, 3. painos 1920
 Talonkatsojaiset : yksinäytöksinen pilansekainen kuvaus kansan elämästä. Seuranäytelmiä n:o 68. Karisto 1908
 Pettymys : yksinäytöksinen katkelma maalaiselämästä. Seuranäytelmiä n:o 95. Karisto 1909
 Kahvilan Kaisu : kaksinäytöksinen katkelma Helsingin elämästä. Seuranäytelmiä n:o 113. Karisto 1910
 Kuusi pilapuhetta : huvi-iltain ratoksi ; esitellyt Korhos Heikki. Huviohjelmien avuksi n:o 24. Karisto 1910, 2. painos 1918, 3. painos 1923, 4. painos 1936
 Lastenkaupat : kaksiosainen kuvaus. Seuranäytelmiä n:o 103. Karisto 1910
 Pieniä piloja huvi-iltoina ; kerrottavaksi lasketellut Korhos Heikki. Huviohjelmien avuksi n:o 23. Karisto 1910, 2. painos 1918, 3. painos 1923, 4. painos 1937
 Velisurmaaja : näytelmällinen kuvaelma kolmessa osassa. Seuranäytelmiä n:o 114. Karisto 1910
 Muuttohommissa : 1-näytöksinen seikkailu. Seuranäytelmiä n:o 145. Karisto 1912
 Kanttori ja kirkkoväärtti : pientä pakinaa pankkiasioista ja maaseudun tulevaisuudesta yleensä. Virtain kunnan säästöpankki, Tampere 1922
 Elintarvekansliassa : yksinäytöksinen huvinäytelmä ; kirjoittaneet Peltos-Lauri ja Korhos-Heikki. Virtain sanomat, Tampere 1923
 Martti Kitunen : muistelmia Suomen kuuluisimmasta karhuntappajasta ja kuvauksia hänen seikkailuistaan. WSOY 1935, näköispainos Virtain Korhosten sukuseura, Virrat 1992, näköispainos WSOY 2002
 Povaajan ennustus : yksinäytöksinen kuvaus kansan elämästä. Seuranäytelmiä n:o 481. Karisto 1946
 Karhu-Martti : kuvauksia Suomen kuuluisimman karhunkaatajan elämästä ja seikkailuista ; kuvittanut Risto Mäkinen. 2. muut. painos 1935 ilmestyneestä kirjasta, Valistus, Helsinki 1955, uusi näköispainos Virtain Korhosten sukuseura, Kotala 2010

Lähteet 

Suomalaiset kirjailijat
Vuonna 1884 syntyneet
Kuolinvuosi puuttuu
Mercedes-Benz 190 (W201)

Mercedes-Benz W201 on Mercedes-Benzin vuosina 1982–1993 valmistama ylemmän keskiluokan automalli. Sen seuraajaksi tuli uuden C-sarjan aloittanut W202. Joissain yhteyksissä 190-mallia pidetään C-sarjan ensimmäisenä sukupolvena, vaikka mallinimenä ei vielä C-kirjainta käytettykään.

Mercedes-Benz W201 (1982–1993) 

Mercedes-Benz esitteli vuoden 1982 lopussa täysin uutta luokkaa edustaneen 190-mallin, joka sai korimerkinnäkseen W201. Mallia oli kehitetty lähes kymmenen vuoden ajan. Voimanvälitykseksi oli harkittu käytettävän etuvetoa, mutta suunnittelijat päätyivät kuitenkin perinteisempään takavetoon. Muotoiluun oli haettu paljon vaikutteita S-sarjasta (W126). Ilmanvastuskerroin oli saatu laskettua hyvin alas, 0,33:een. Edistyksellisessä takajousituksessa oli viisi tukivartta ja mallin ajo-ominaisuudet olivatkin luokan parhaimmistoa. Takaistuintilat olivat varsin ahtaat. Pienemmästä koostaan huolimatta 190 oli hinnaltaan lähes yhtä kallis kuin suurempi E-sarja. 

Turvallisuuteen oli kiinnitetty 190-mallin kehityksessä paljon huomiota. Autossa oli sivutörmäyssuojat ja kolaritilanteessa matkustamosta poispäin vetäytyvät polkimet. Alusta alkaen lisävarusteina tarjottiin kuljettajan turvatyynyä ja turvavöiden esikiristimiä. Vuodesta 1984 lähtien esikiristimet olivat vakiovaruste, turvatyyny tuli vakioksi vuonna 1992.

Mallivaihtoehtoina olivat aluksi 190 (90 hv) ja 190 E (122 hv). Heti vuonna 1983 tulivat 2,0 litran dieselmoottorilla varustettu 190 D (72 hv) ja suorituskykyinen 190 E 2.3-16 (185 hv), jonka kehityksessä oli ollut mukana Cosworth.

Syksyllä 1985 esiteltiin 2,6-litrainen 190 E ja 2,5-litrainen 190 D. Kyseisissä malleissa käytettiin uuteen W124-malliin kehitettyjä moottoreja. Syksyllä 1986 markkinoille tuli 2,3-litrainen, joka oli Amerikassa toiminut perusmoottorina alusta alkaen. Syksyllä 1987 esiteltiin turbodiesel 190 D 2,5 Turbo (126 hv). Turbodieselin tunnisti oikeassa etukulmassa olevasta ilmanottoritilästä.

190-mallia uudistettiin vuoden 1988 syksynä. Kylkiin tuli S-sarjan kaltaiset muovipaneelit. Takaistuimelle saatiin muutaman sentin verran lisää polvi- ja pääntilaa. 16-venttiilisen moottorin iskunpituutta pidennettiin hieman, jonka myötä iskutilavuus kasvoi 2 498 kuutiosenttimetriin. Suorituskyky ei kuitenkaan parantunut juurikaan. Perusmalliksi 190:n tilalle tuli keväällä 1,8-litrainen 190 E, joka oli aikaisempaa moottoria tehokkaampi ja pienempikulutuksinen. Uutta mallia myytiin moninkertainen määrä aikaisempaan verrattuna.

Lähteet

Aiheesta muualla 

190 (W201)
D-segmentin autot
1980-luvun autot
1990-luvun autot
Pentti L. Pullinen

Pentti L. Pullinen (k. joulukuussa 2004) oli suomalainen sotakirjailija. Salmin pitäjässä syntynyt Pullinen kertoi kahdessa sotavuosiin sijoittuneissa romaaneissaan suomalaisesta sotilaasta Pasi Toikasta joka jää haavoittuneena venäläisten vangiksi, joutuu pakkotyöleirille Siperiaan mutta onnistuu palaamaan sieltä takaisin Suomeen.

Teoksia 
 Karjalassa kadonnut. Päivä, Hämeenlinna 1997, 2. painos 2001
 Kadonnut palasi. Päivä, Hämeenlinna 2005

Lähteet 

Suomalaiset kirjailijat
Syntymävuosi puuttuu
Vuonna 2004 kuolleet
EVVK (televisio-ohjelma)

EVVK oli suomalainen viihdeohjelma jota esitettiin MTV3-kanavalla vuosina 2004–2005. Ohjelmassa kaksi julkkisjoukkuetta kisaili keskenään ajankohtaisiin puheenaiheisiin liittyvissä tehtävissä, käsiteltiin viikon herkullisimmat aiheet ja kiinnostavimmat henkilöt Suomesta ja maailmalta tavalla tai toisella. Ohjelman juontajana toimi Petteri Ahomaa. Ohjelmassa viikoittain vaihtuvat kilpailijat olivat Katja Ståhl, Jussi Halli, Petri LiskiWallu Valpio, Saimi Nousiainen, Jone Nikula, Teuvo Loman, Oskari Katajisto, Sanna Saarijärvi, Kirsi Salo, Lotta Backlund, Sami Tenkanen, Jussi Lampi, Jyrki Hämäläinen, Anna-Kaisa Hermunen, Lola Odusoga, Hannele Lauri, Maria Kuusiluoma ja Rinna Paatso.

Ensimmäinen tuotantokausi 

Suomalaiset televisio-ohjelmat
Viihdeohjelmat
Aglona

Aglona on kylä Aglonan kunnassa Latgallian maakunnassa Latviassa. Kylä sijaitsee kymmenen kilometriä kaakkoon Rēzeknen ja Daugavpilsin väliseltä valtatieltä, P62-tien varressa kahden järven välisellä kannaksella. Aglona on tunnettu leipämuseosta ja roomalaiskatolisesta basilikasta. Niiden ansiosta kylä on melko vilkas, vaikka kunnan asukasluku on vain noin tuhat henkeä.

Kylä alkoi kehittyä katolisuuden keskukseksi 1700-luvun alussa, kun paikallinen kartanonomistaja ja dominikaanijärjestö perustivat paikalle nunnaluostarin ja koulun. Nykyinen Aglonan kirkko sai basilikan statuksen vuonna 1980. Paavi Johannes Paavali II vieraili Aglonassa vuonna 1993. Basilika kokoaa vuosittain elokuun puolivälissä noin satatuhatta pyhiinvaeltajaa. Tällöin alttariseinältä paljastetaan 1700-luvulta peräisin oleva Aglonan ihmeidentekijä Neitsyt Marian maalaus. Pyhiinvaeltajat käyvät myös luostarin sisäpihalla olevalla pyhällä lähteellä, jonka veden uskotaan parantavan sairauksia.

Pyhän veden vastapainoksi Aglonan kunnan alueella, noin 9 kilometrin päässä kirkolta on Paholaisenjärvi (). Se on 1,8 hehtaarin kokoinen, niukkaravinteinen ja kirkkaan sinivihreän veden järvi. Sen syvänteiden on uskottu kätkevän yliluonnollisia voimia.

Kirkon lähellä toimii Aglonan leipämuseo. Sinne on koottu viljanviljelyyn ja leivänvalmistukseen liittyviä esineitä. Museossa on myös leipomo ja leipäkauppa. Leipomista voi itsekin kokeilla.

Lähteet

Aiheesta muualla 

Latvian kylät
Katoliset pyhiinvaelluskohteet
Juho Tanholin

Johan (Juho) Tanholin (1863 – 1928) oli suomalainen Viitasaarella asunut kansanrunoilija ja kansanperinteen kerääjä.

Aviottomana lapsena syntynyt Tanholin oli koko elämänsä ajan sairaalloinen ja eli köyhyydessä. Hän alkoi kerätä kotiseudultaan satuja, runoja, lauluja, loitsuja, taikoja ja sananlaskuja ja lähetti niitä Suomalaisen Kirjallisuuden Seuralle. Tanholin alkoi sittemmin kirjoittaa myös itse runoja ja tarinoita. Tanholin kirjoitti myös runojaan muistiin ja hänen runojaan on säilynyt käsinkirjoitettujen arkkien ja lehtileikkeiden muodossa. Hän kirjoitti maksua vastaan pilkkarunoja joita häneltä tilasivat muun muassa rengit jotka eivät olleet päässeet piikojen aittoihin, pettyneet kilpakosijat ja riidoissa olleet naapurit. Tanholin kirjoitti pilkkarunojen ohella maksusta muitakin tilapäisrunoja ja laati rakkauskirjeitäkin. Hän seurasi myös ajankohtaisia tapahtumia ja teki niistä runoja.

Kirjallisuutta 
 Markku Möttönen ja Päivi Tuohimetsä : Juho Tanholinin tuotanto ja elämänvaiheet.  Suomalaisen Kirjallisuuden Seura, Helsinki 1980
 Markku Möttönen : Juho Tanholin, muuan alhainen kansanrunoilija. Juhon kynäpiiri, Viitasaari 2005

Lähteet

Aiheesta muualla 
 Tenka Issakainen : Tavallista taikuutta - Tulkinta suomalaisten taikojen merkityksistä Mikko Koljosen osaamisen valossa, Turun yliopiston julkaisuja sarja C osa 347, käsittelee Tanholinin kansanperinteen keruuta 

Suomalaiset runoilijat
Vuonna 1863 syntyneet
Vuonna 1928 kuolleet
Tērveten kunta

Tērveten kunta (, ) on kunta ja sen keskuskylä Zemgalen maakunnassa Latviassa. Kunnassa sijaitsee luonnonpuisto sekä Agrofirma Tērveten panimo, jonka hallussa on tervete.lv-verkkotunnus. Panimon toimintaan ja tuotteisiin pääsee tutustumaan ennakkovarauksella.

Tērveten luonnonpuiston alueella on keskiaikainen linnavuori ja vuonna 1339 rakennetun linnan rauniot. Linnavuoren rakensivat semgalleiksi nimitetyn heimon joukot. Kuninkaansa Namejsin johtamina he puolustautuivat ristiretkeläisiä vastaan. Samalle paikalle valmistui Kalparitariston puinen Hof zum Berg -linna vuonna 1339.

Latvian presidenttinä 1930-luvulla toiminut Alberts Kviesis oli syntyisin Tērvetestä.

Lähteet

Aiheesta muualla 

Latvian kunnat
FK Žalgiris

Vilniaus futbolo klubas Žalgiris eli FK Žalgiris on jalkapalloseura Vilnan kaupungista. Seura pelaa Liettuan korkeimmalla sarjatasolla A Lygassa. Seura on voittanut Liettuan mestaruuden kuudesti: 1991, 1992, 1999, 2013, 2014, 2015, 2016, 2020, 2021 ja 2022. Liettuan cupin eli LFF taurėn seura on voittanut yhdeksän kertaa; 1991, 1993, 1994, 1997, 2003, 2012, 2013, 2014, 2015, 2015/16, 2016, 2018, 2021 ja 2022. Liettuan Supercupin Žalgiris on voittanut nejästi: 2003, 2012, 2013, 2014, 2015, 2016, 2017, 2020.

Kausi

Lähteet

Aiheesta muualla 
 fkzalgiris.lt
 Facebook
 A lyga alyga.lt
 soccerway

Vilnan urheilu
Žalgiris
Raadin kartano

Raadin kartano on Virossa Tarton lähettyvillä sijaitseva vanha sukukartano.

Historia 
Kartanon omisti useiden sukupolvien ajan baltiansaksalainen von Liphartin aatelissuku. Siellä oli mittavat taidekokoelmat ja huomattava kirjasto. Kartano toimi linkkinä Tarton yliopiston, koulutettujen baltiansaksalaisten ja Pietarin aatelisten välillä. 1800-luvun alkupuoli oli kartanon loistoaikaa. Tällöin kartanossa vieraili keisari Paavali I:n vaimo Maria Fjodorovna, joka ihastui kartanon puutarhaan. 1900-luvun alkuun tultaessa kartanon loisto oli mennyttä. Ensimmäisen maailmansodan aikana Liphartit lähtivät Virosta ottaen omaisuutensa mukaansa. Vuosina 1922–1944 kartano oli Viron kansallismuseon hallussa. Syksyllä 1940 neuvostojoukot ottivat haltuunsa yli sata hehtaaria Raadin kartanon maita ja tekivät sinne sotilaslentokentän. Vuonna 1944 kartanon päärakennus paloi pommituksissa.

Viron uusi kansallismuseo 
2000-luvun alkupuolella päätettiin kartanon maille rakentaa uusi rakennus Viron kansallismuseolle. Rakennus tulee olemaan 356 metriä pitkä ja se rakennetaan vanhan kiitotien päälle. Uuden museon avajaiset pidetään 22. syyskuuta 2016.

Lähteet

Aiheesta muualla 

Viron kartanot
Tarton historia